Štatút
Monitorovacieho výboru pre Kohézny fond 

Článok 1
Úvodné ustanovenia

(1)	Monitorovací výbor pre Kohézny fond (ďalej len „výbor“) je orgán, ktorý v zmysle princípu partnerstva prostredníctvom svojich členov prezentuje verejný záujem na sociálno-ekonomickej súdržnosti v rámci Slovenskej republiky.
(2)	Štatút vymedzuje pôsobnosť, zloženie a zásady činnosti výboru.
(3)	Činnosť členov výboru je čestná. Pri vytváraní výboru sa zohľadňuje štruktúra s vyváženou participáciou mužov a žien.

Článok 2
Pôsobnosť

       V pôsobnosti výboru je
a)	prerokovanie a schvaľovanie výročnej správy o realizácii projektu pred jej predložením Európskej komisii (ďalej len "Komisia"),
b)	posudzovanie a schvaľovanie záverečnej správy o ukončení projektu pred jej predložením Komisii,
c)	monitorovanie projektu podľa pravidiel stanovených v rozhodnutí Komisie o schválení projektu a navrhovanie potrebných zmien a úprav, 
d)	postúpiť hlásenia o zistených nezákonných postupoch Centrálnemu kontaktnému útvaru OLAF pre SR,
e)	skúmanie kvality využívania prostriedkov Kohézneho fondu a navrhovanie opatrení,
f)	schvaľovanie úpravy časového plánu čerpania finančných prostriedkov na daný projekt,
g)	posudzovanie primeranosti zabezpečenia a spôsobu propagácie projektu realizovaného na základe finančného príspevku získaného z Kohézneho fondu.
h)	schvaľovanie Štatútu Riadiaceho orgánu pre Kohézny Fond a Štatútov Sprostredkovateľských orgánov pod Riadiacim orgánom pre Kohézny fond a Štatútov Implementačných orgánov pre Kohézny fond za oblasti dopravy a životného prostredia.

Článok 3
Zloženie

    (1) Výbor má 11 stálych členov, vrátane predsedu. Členmi sú zástupcovia 
a)	odborných útvarov ministerstiev zabezpečujúcich proces prípravy a realizácie projektov Kohézneho fondu, 
b)	Komisie,
c)	Európskej investičnej banky (EIB).
     (2) Stálych členov menuje a odvoláva predseda výboru na základe návrhov
a)	Ministerstva výstavby a regionálneho rozvoja SR - traja členovia, 
b)	Ministerstva dopravy, pôšt a telekomunikácií SR - jeden člen,
c)	Ministerstva životného prostredia SR - jeden člen,
d)	Ministerstva pôdohospodárstva SR - jeden člen,
e)	Ministerstva financií SR - dvaja členovia,
f)	Najvyššieho kontrolného úradu SR - jeden člen,
g)	Komisie - jeden člen,
h)	Európskej investičnej banky (EIB) - jeden člen.
    (3) Monitorovací výbor pre Kohézny fond môže prizývať zástupcov OLAF pre SR na zasadnutia výboru ako pozorovateľov.
    (4) Každý stály člen výboru si sám určí svojho náhradníka s rovnakými právami a povinnosťami ako stály člen.
(5)	Výbor sa ad hoc rozšíri o ďalšieho člena s rovnakými právami a povinnosťami ako stály člen, z radu miestnych alebo regionálnych orgánov v prípade, ak tieto budú zodpovedné          za realizáciu projektu, alebo ním budú priamo dotknuté. Člena ad hoc menuje na základe návrhu miestneho alebo regionálneho orgánu predseda výboru.
(6) Činnosť výboru zabezpečuje sekretariát.

Článok 4
Predseda

(1)	Predsedom výboru (ďalej len "predseda") je štátny tajomník Ministerstva výstavby a regionálneho rozvoja SR (ďalej len „ministerstvo“). Odbor riadenia a koordinácie Kohézneho fondu plní funkciu orgánu zodpovedného za všeobecné riadenie a koordináciu Kohézneho fondu (ďalej len „riadiaci orgán“). Predseda plní úlohy
a)	reprezentuje výbor a zodpovedá za činnosť výboru,
b)	zvoláva a riadi zasadanie výboru,
c)	predkladá informácie o činnosti výboru a jeho zisteniach ministerstvu,
d)	zodpovedá za dodržiavanie štatútu,
e)	zodpovedá za činnosť sekretariátu výboru (ďalej len "sekretariát").
(2)	Predseda počas svojej neprítomnosti poverí riadením zasadania výboru náhradníka (zamestnanec odboru riadenia a koordinácie Kohézneho fondu).

Článok 5
Sekretariát

Funkciu sekretariátu zabezpečuje odbor riadenia a koordinácie Kohézneho fondu, pričom zaisťuje
a)	organizáciu zasadaní výboru a vedenie záznamov o členoch výboru,
b)	zasielanie pozvánok na zasadanie výboru a včasné poskytovanie informácií o jeho agende účastníkom zasadania,
c)	prípravu a zasielanie záznamov zo zasadaní výboru (ďalej len "záznam"),
d)	zabezpečovanie komunikácie s členmi výboru mimo zasadaní a prenos informácií a  návrhov členov predsedovi výboru,
e)	realizáciu ostatných činností podľa pokynov výboru a zabezpečovanie informácií a dokumentov potrebných pre efektívnu prácu výboru.

Článok 6
Zásady činnosti
	
	Výbor sa pri svojej činnosti riadi zásadami kolektívneho rozhodovania.

Článok 7
Zasadania

(1)	Zasadanie výboru zvoláva, miesto a dátum rokovania určuje jeho predseda. Zasadanie sa koná minimálne dvakrát do roka. Ďalšie zasadanie môže predseda zvolať z vlastnej iniciatívy, alebo na základe písomnej a prijateľne zdôvodnenej  žiadosti jedného z členov výboru. 
(2)	Návrh programu zasadania spolu s príslušnou dokumentáciou sa doručuje členom výboru minimálne 15 pracovných dní pred termínom zasadania. V prípade, že dokumentácia nebude v tomto termíne zaslaná členom výboru, títo majú právo požiadať o odklad zasadania. Dokumentácia bude zasielaná elektronicky.
(3)	Komisia a EIB obdržia anglickú verziu dokumentácie.

Článok 8
Účasť expertov na zasadaniach

(1)	Člen výboru môže, ak to považuje za nevyhnutné a po oznámení predsedovi výboru prizvať na zasadanie výboru experta s odbornosťou v predmete rozhodovania.
(2)	Expert sa zúčastní rokovania len vo veci, ktorá je dôvodom jeho prizvania. Je povinný dodržať dôverný charakter rokovania.

Článok 9
Prijímanie záverov

(1)	Závery je možné prijať, ak sú prítomné dve tretiny členov výboru.
(2)	Závery sú prijaté, ak za ne hlasuje väčšina členov výboru. Nesúhlasné písomné stanoviská členov sa priložia k záznamu zo zasadania výboru.
(3)	Hlasovacie právo má každý člen výboru.
(4)	Zasadania výboru sú neverejné.

Článok 10
Záznam 

(1)	Záznam zabezpečuje sekretariát výboru. Obsahuje najmä prezenčnú listinu, zhrnutie prerokúvaných bodov a závery.
(2)	Záznam sa po jeho odsúhlasení predsedom zasiela všetkým členom výboru najneskôr      do 15 dní od uskutočnenia zasadania, v prípade predloženia adries elektronicky. Záznam podpisuje predseda výboru. Jeho náhradník v prípade, ak riadi zasadanie. 
(3)	Záznam sa zverejňuje na internetovej stránke ministerstva.
(4)	Za obsah záznamu, ako aj za predloženie informácií ministerstvu je zodpovedný predseda výboru.

Článok 11
Účinnosť

      Monitorovací výbor pre Kohézny fond je zriadený uznesením vlády SR č. ................... .

      Štatút Monitorovacieho výboru pre Kohézny fond je schválený uznesením vlády SR č. ........................... .
 	
     Tento štatút nadobúda účinnosť v oblasti implementácie a monitorovania procedúr Kohézneho fondu dňom nadobudnutia platnosti zmluvy o pristúpení SR k Európskym spoločenstvám a k Európskej únii.